חוק התכנון והבנייה (תיקון מס' 120), התשע"ח-2018
הצעת חוק פרטית, הכנסת ה-20
פורסם: ספר החוקים, חוברת 2688, עמ' 142, 2018-02-07T00:00:00+02:00
חוק התכנון והבניה (תיקון מס' 120), התשע"ח–2018 התקבל בכנסת בכ' בשבט התשע"ח (5 בפברואר 2018). החוק מתקן את ההסדר הקבוע כיום בחוק התכנון והבנייה לעניין עידוד בניית יחידות דיור שישמשו לדיור בהישג יד בשלושה היבטים עיקריים: האחד – הבהרה והרחבה של סמכויות מוסדות התכנון לכלול בתכניות הוראות הנוגעות לדיור בהישג יד; השני – תיקון התוספת השישית והתנאים הכלולים בה לצורך מימוש תכנית הכוללת דיור בהישג יד; השלישי – הוספת הסדר הנוגע ליחידות דיור להשכרה במחיר מופחת ממחיר השוק. בנוסף, חוזקו אמצעי האכיפה הקבועים בחוק: כך, בין השאר, נקבע כי הפרת הוראות החוק לעניין דיור בהישג יד תיחשב כהפרת חובת נאמנות, ועודכן פרק העיצומים הכספיים בהתאם להוראות שנוספו לעניין יחידות דיור להשכרה במחיר מופחת. עוד נקבע כאמור עיצום כספי על יזם העורך את ההגרלות לזכאים שלא בהתאם לכללים שנקבעו לפי החוק. לבסוף, תוקנו גם החוק לקידום הבנייה במתחמים מועדפים לדיור (הוראת שעה), התשע"ד–2014 (חוק הותמ"ל) כך שעל אותן יחידות דיור שיוקצו מכוחו לדיור בהישג יד, בקרקעות שאינן מקרקעי ישראל, יחולו הוראות התוספת השישית, וכן פקודת העיריות ופקודת המועצות המקומיות על מנת להבהיר בהן כי לרשות מקומית קיימת סמכות להקים להפעיל ולנהל דיור בהישג יד במקרקעין המצויים בבעלותה.